b"\n_START_ARTICLE_\nSanta C\xc3\xadlia de Sorerols\n_START_SECTION_\nHist\xc3\xb2ria\n_START_PARAGRAPH_\nEs trobava dins l'antic terme del castell de Sorerols i fou sempre una capella rural vinculada a la parr\xc3\xb2quia de Sant Miquel de Sorerols. Es documenta per primer cop el 1061-1062 en l'acta de consagraci\xc3\xb3 de Sant Rom\xc3\xa0 de Sau on es cita \xc2\xabet cum ecclesia Sancte Ceciliae\xc2\xbb. La depend\xc3\xa8ncia de l'esgl\xc3\xa9sia de Santa Cec\xc3\xadlia de la parroquial de Sant Miquel es f\xc3\xa9u constar l'any 1091 en l'acta de consagraci\xc3\xb3 de Sant Miquel on s'esmenta que el rector de Sant Miquel tenia tots els drets eclesi\xc3\xa0stics de Santa Cec\xc3\xadlia. L'any 1138 s'esmenta \xc2\xabsgl\xc3\xa9sia antiga la qual anomenem sgl\xc3\xa9sia de Sancta Cec\xc3\xadlia, en la dita parr\xc3\xb2quia de Sant Miquel\xc2\xbb._NEWLINE_A partir del segle XV, la devoci\xc3\xb3 an\xc3\xa0 minvant; el 1687, quan la visit\xc3\xa0 el bisbe Pasqual, encara tenia culte i en tenia cura Josep Tresserra, de la parr\xc3\xb2quia de Sant Bartomeu Sesgorgues, la fam\xc3\xadlia del qual fou propiet\xc3\xa0ria de l'esgl\xc3\xa9sia fins a temps recents. L'esgl\xc3\xa9sia deix\xc3\xa0 de tenir culte des de fa uns dos segles, quan els Tresserra van construir una altra capella a la seva masia amb la mateixa advocaci\xc3\xb3.\n_START_SECTION_\nArquitectura\n_START_PARAGRAPH_\nL'esgl\xc3\xa9sia de Santa Cec\xc3\xadlia queda adossada a una construcci\xc3\xb3 rural pel cant\xc3\xb3 de ponent que formava part d'una casa de pag\xc3\xa8s. \xc3\x89s d'una sola nau coberta amb volta de can\xc3\xb3 seguit, lleugerament apuntada, amb l'absis escap\xc3\xa7at per\xc3\xb2 que s'entreveu a la base, malgrat la construcci\xc3\xb3 sobreposada d'un forn de pa de planta tamb\xc3\xa9 semicircular. Els arcs de degradaci\xc3\xb3 emmarquen l'arc triomfal i l'arrencada de l'absis al mur de llevant on hi ha un gran esvoranc._NEWLINE_El portal d'entrada \xc3\xa9s d'arc adovellat i es troba a la fa\xc3\xa7ana de migjorn on tamb\xc3\xa9 hi ha restes d'un altre portal tapiat. No queden finestres ni cap altre element decoratiu, resta nom\xc3\xa9s el r\xc3\xa0fec de lloses i el coronament frontal al mur absidal, m\xc3\xa9s aixecat. _NEWLINE_L'aparell \xc3\xa9s bastant r\xc3\xbastec, fet amb carreus molt allargats per\xc3\xb2 que mant\xc3\xa9 b\xc3\xa9 les filades, horitzontals i ben travades amb bon morter de cal\xc3\xa7. Ha desaparegut el material de cobertura i la volta, for\xc3\xa7a esquerdada, es troba desprotegida. _NEWLINE_L'estructura molt senzilla de l'edifici i la tecnologia de la seva construcci\xc3\xb3 corresponen a les formes caracter\xc3\xadstiques del segle XI que a Osona perduraren fins ben entrat el segle XII en el medi rural."